C 125/464
EL
Επίσημη Εφημερίδα της Ευρωπαϊκής Ένωσης
5.4.2023
Πέμπτη 15 Σεπτεμβρίου 2022
Β. λαμβάνοντας υπόψη ότι, όπως συνεπάγεται από το άρθρο 49 ΣΕΕ, το οποίο προβλέπει τη δυνατότητα κάθε ευρωπαϊκού κράτους να ζητήσει να γίνει μέλος της Ευρωπαϊκής Ένωσης, η Ευρωπαϊκή Ένωση απαρτίζεται από κράτη που έχουν αποδεχθεί ελεύθερα και οικειοθελώς τις διαλαμβανόμενες στο άρθρο 2 ΣΕΕ κοινές αξίες, σέβονται τις αξίες αυτές και δεσμεύονται να τις προάγουν, οπότε το ενωσιακό δίκαιο στηρίζεται στη θεμελιώδη παραδοχή ότι κάθε κράτος μέλος συμμερίζεται τις εν λόγω αξίες με όλα τα υπόλοιπα κράτη μέλη και αναγνωρίζει ότι και αυτά τις αποδέχονται όπως το ίδιο (5)· Γ.
λαμβάνοντας υπόψη ότι η παραδοχή αυτή συνεπάγεται και δικαιολογεί την ύπαρξη αμοιβαίας εμπιστοσύνης μεταξύ των κρατών μελών ως προς την αναγνώριση των εν λόγω αξιών και, επομένως, ως προς την τήρηση του δικαίου της ΕΕ που υλοποιεί τις αξίες αυτές (6)·
Δ. λαμβάνοντας υπόψη ότι η συμμόρφωση ενός κράτους μέλους με τις αξίες που περιλαμβάνονται στο άρθρο 2 ΣΕΕ αποτελεί προϋπόθεση για την άσκηση όλων των δικαιωμάτων που απορρέουν από την εφαρμογή των Συνθηκών στο εν λόγω κράτος μέλος· λαμβάνοντας υπόψη ότι οποιαδήποτε παραβίαση των θεμελιωδών ενωσιακών αξιών από κυβέρνηση κράτους μέλους συνεπάγεται αναπόφευκτα επίθεση στην προσωπική ελευθερία, τα πολιτικά και κοινωνικά δικαιώματα των πολιτών, καθώς και στον πλούτο και την ευημερία τους· λαμβάνοντας υπόψη ότι η ίδια η Ουγγαρία ενστερνίστηκε τις αξίες που κατοχυρώνονται στο άρθρο 2 ΣΕΕ· Ε.
λαμβάνοντας υπόψη ότι η αρχή της καλόπιστης συνεργασίας που προβλέπεται στο άρθρο 4 παράγραφος 3 ΣΕΕ επιβάλλει στην Ένωση και στα κράτη μέλη την υποχρέωση να αλληλοϋποστηρίζονται για την εκπλήρωση των υποχρεώσεων που απορρέουν από τις Συνθήκες με πλήρη αμοιβαίο σεβασμό, και στα κράτη μέλη να λαμβάνουν κάθε κατάλληλο μέτρο, είτε γενικό είτε ειδικό, για να εξασφαλίζεται η εκπλήρωση των υποχρεώσεων που απορρέουν από τις Συνθήκες ή ανακύπτουν από πράξεις των θεσμικών οργάνων της Ένωσης·
ΣΤ. λαμβάνοντας υπόψη ότι το άρθρο 19 ΣΕΕ συγκεκριμενοποιεί την αξία του κράτους δικαίου που κατοχυρώνεται στο άρθρο 2 ΣΕΕ, ενώ η ευθύνη για τη διασφάλιση της πλήρους εφαρμογής του ενωσιακού δικαίου ανατίθεται σε όλα τα κράτη μέλη και η ευθύνη για τη δικαστική προστασία των ατομικών δικαιωμάτων βάσει του εν λόγω δικαίου ανατίθεται στα εθνικά δικαστήρια και στο Δικαστήριο της Ευρωπαϊκής Ένωσης (7)· Ζ. λαμβάνοντας υπόψη ότι κάθε σαφής κίνδυνος σοβαρής παραβίασης από κράτος μέλος των αξιών που αναφέρονται στο άρθρο 2 ΣΕΕ δεν αφορά αποκλειστικά το εν λόγω κράτος μέλος στο οποίο επέρχεται ο κίνδυνος αλλά θίγει και τα άλλα κράτη μέλη, την αμοιβαία εμπιστοσύνη μεταξύ τους, την ίδια τη φύση της Ένωσης και τα προβλεπόμενα στο ενωσιακό δίκαιο δικαιώματα των πολιτών της· Η. λαμβάνοντας υπόψη ότι το πεδίο εφαρμογής του άρθρου 7 ΣΕΕ δεν περιορίζεται στις υποχρεώσεις που απορρέουν από τις Συνθήκες, όπως εκείνο του άρθρου 258 της Συνθήκης για τη λειτουργία της Ευρωπαϊκής Ένωσης (ΣΛΕΕ), και ότι η Ένωση μπορεί να αξιολογήσει την ύπαρξη σαφούς κινδύνου σοβαρής παραβίασης των κοινών αξιών σε τομείς που εμπίπτουν στις αρμοδιότητες των κρατών μελών· Θ. λαμβάνοντας υπόψη ότι εδώ και αρκετά χρόνια η κατάσταση στην Ουγγαρία δεν έχει αντιμετωπιστεί επαρκώς και εξακολουθούν να υπάρχουν πολλές ανησυχίες, ενώ παράλληλα ανακύπτουν πολλά νέα ζητήματα, γεγονός που επηρεάζει αρνητικά την εικόνα της Ένωσης, αλλά και την αποτελεσματικότητα και την αξιοπιστία της όσον αφορά την προάσπιση των θεμελιωδών και ανθρωπίνων δικαιωμάτων και της δημοκρατίας σε παγκόσμιο επίπεδο, κάτι που αναδεικνύει την ανάγκη αντιμετώπισής τους μέσω συντονισμένης δράσης της Ένωσης· Ι.
λαμβάνοντας υπόψη ότι μετά την αποστολή ad hoc αντιπροσωπείας της επιτροπής Πολιτικών Ελευθεριών, Δικαιοσύνης και Εσωτερικών Υποθέσεων στην Βουδαπέστη (Ουγγαρία), από τις 29 Σεπτεμβρίου έως την 1η Οκτωβρίου 2021, η πλειονότητα των μελών της αντιπροσωπείας εξακολουθεί να προβληματίζεται έντονα σε σχέση με τη δημοκρατία, το κράτος δικαίου και τα θεμελιώδη δικαιώματα στη χώρα· λαμβάνοντας υπόψη ότι η αντιπροσωπεία κατέληξε στο συμπέρασμα ότι από το 2018 η κατάσταση στην Ουγγαρία όχι μόνο δεν έχει βελτιωθεί, αλλά αντιθέτως επιδεινώνεται·
ΙΑ. λαμβάνοντας υπόψη ότι η ουγγρική κυβέρνηση περιφρονεί την υπεροχή του δικαίου της Ένωσης, όπως έχει καθιερωθεί από τη νομολογία του Δικαστηρίου, ωστόσο απευθύνεται σε αυτό όταν πρόκειται να προσφύγει κατά ισχυόντων ευρωπαϊκών νόμων· ΙΒ. λαμβάνοντας υπόψη ότι το ουγγρικό Κοινοβούλιο ενέκρινε ψήφισμα στις 19 Ιουλίου 2022 με το οποίο ζητούσε να περιοριστούν οι εξουσίες του Ευρωπαϊκού Κοινοβουλίου και να διορίζονται οι βουλευτές του ΕΚ αντί να εκλέγονται·
(5) (6) (7)
Απόφαση της 24ης Ιουνίου 2019, Επιτροπή κατά Πολωνίας, υπόθεση C-619/18, ECLI:EU:C:2019:531, σκέψη 42.
Γνωμοδότηση του Δικαστηρίου της 18ης Δεκεμβρίου 2014, γνωμοδότηση δυνάμει του άρθρου 218 παράγραφος 11 ΣΛΕΕ, 2/13, ECLI: EU:C:2014:2454, σκέψη 168.
Απόφαση της 27ης Φεβρουαρίου 2018, Associação Sindical dos Juízes Portugueses κατά Tribunal de Contas, υπόθεση C-64/16, EU:C:2018:117, σκέψη 32.